DDD วอลุ่มแน่น-เก็งกำไรคึก! 6 วันวิ่งแล้ว 45% ฟากโบรกฯชี้ผลงานปี 62 ฟื้นตัว
DDD วอลุ่มแน่น-เก็งกำไรคึก! 6 วันวิ่งแล้ว 45% ฟากโบรกฯชี้ผลงานปี 62 ฟื้นตัว โดย ณ เวลา 11.23 น. อยู่ที่ระดับ 22.80 บาท บวก 4.20 บาท หรือ 22.58% ด้วยมูลค่าซื้อขาย 283.12 ล้านบาท
28 ม.ค. 2562

ผู้สื่อข่าวรายงานว่า บริษัท ดู เดย์ ดรีม จำกัด (มหาชน) หรือ DDD ณ เวลา 11.23 น. อยู่ที่ระดับ 22.80 บาท บวก 4.20 บาท หรือ 22.58% ด้วยมูลค่าซื้อขาย 283.12 ล้านบาท โดยราคาหุ้นวิ่งแรง 6 วันติด โดยนับตั้งแต่หุ้นยืนที่ระดับ 15.70 บาท เมื่อวันที่ 18 ม.ค. 61 จนถึงล่าสุดหุ้นปรับตัวขึ้นแล้ว 45.22%

ด้าน บล.กสิกรไทย แนะนำ “ถือ” DDD และปรับลดราคาเป้าหมายลงเป็น 19 บาท เพื่อสะท้อนถึงการปรับลดประมาณการกำไรของที่ยังอยู่ภายใต้แรงกดดันที่ทำให้มีผลขาดทุนสุทธิ 8 แสนบาท จากกำไรสุทธิ 98 ล้านบาท ในไตรมาส 4/2560 และการขาดทุน 7 แสนบาทในไตรมาส 3/2561
ทั้งนี้ คาดการณ์การลดลงของกำไรเชิงเทียบจากปีก่อน และเทียบจากไตรมาสก่อน เป็นผลมาจากยอดขายจากร้านค้าดั้งเดิมและการส่งออกที่ลดลง สืบเนื่องจากค่าใช้จ่ายด้านการตลาดและโปรโมชั่นที่ยังคงสูงอยู่ นอกจากนี้ ประมาณการของเราสะท้อนกำไรสุทธิทั้งปี 2561 ที่ 174 ลบ. ลดลง 50.6% เทียบจากปีก่อน
อย่างไรก็ดี ยังคาดว่ากำไรจะฟื้นตัวขึ้นในปี 2562 จากฐานที่ต่ำ และมียอดขายที่ดีขึ้นจากกลุ่มตัวแทนจำหน่ายทั้งภายใน ประเทศและในจีน